ΨΗΦΙΣΜΑ ΤΟΥ ΣΥΜΒΟΥΛΙΟΥ της 18ης Ιουλίου 1977 περί των συμβουλευτικών επιτροπών για τη διαχείριση προγραμμάτων έρευνας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΥΙΟΘΕΤΕΙ ΤΟ ΠΑΡΟΝ ΨΗΦΙΣΜΑ:

1. Δημιουργούνται ή, εφ' όσον συντρέχει τέτοια περίπτωση, διατηρούνται συμβουλευτικές επιτροπές για τη διαχείριση προγραμμάτων στους ακόλουθους τομείς:

Α. ΑΜΕΣΗ ΔΡΑΣΗ (1) : - ασφάλεια αντιδραστήρων,

- καύσιμα πλουτωνίου και έρευνα επί των ακτινιδίων,

- μετρήσεις, πρότυπα και τεχνικές αναφοράς (METRE) - πυρηνικός τομέας,

- λειτουργία και εκμετάλλευση του αντιδραστήρα HFR,

- υλικά υψηλής θερμοκρασίας,

- τεχνική ηλεκτρονικών υπολογιστών,

- έλεγχος σχασίμων υλικών.

Β. ΕΜΜΕΣΗ ΔΡΑΣΗ (2) : - ανακύκλωση του πλουτωνίου στους αντιδραστήρες ελαφρού ύδατος,

- οικονομία της ενέργειας,

- γεωθερμική ενέργεια,

- ανάλυση συστημάτων: ανάπτυξη αναπαραστάσεων,

- βιολογία: προστασία υγείας (προστασία από ακτινοβολίες).

Γ. ΑΜΕΣΗ (3) ΚΑΙ ΕΜΜΕΣΗ ΔΡΑΣΗ (4) : - ηλιακή ενέργεια,

- παραγωγή και χρησιμοποίηση του υδρογόνου,

- περιβάλλον και πλουτοπαραγωγικές πηγές,

- υλικά και μέθοδοι αναφοράς,

- διαχείριση και αποθήκευση ραδιενεργών αποβλήτων,

- σύντηξη και φυσική πλάσματος.

Το μη πυρηνικό τμήμα του προγράμματος "μετρήσεις, πρότυπα και τεχνικές αναφοράς (METRE)" (άμεση δράση) έχει ανατεθεί στη συμβουλευτική επιτροπή για τη διαχείριση του προγράμματος "υλικά και μέθοδοι αναφοράς" (έμμεση δράση).

Το πρόγραμμα "διαχείριση των πυρηνικών υλικών και των ραδιενεργών καταλοίπων" (άμεση δράση) έχει ανατεθεί στη συμβουλευτική επιτροπή για τη διαχείριση του προγράμματος "διαχείριση και αποθήκευση ραδιενεργών καταλοίπων" (έμμεση δράση).

Το πρόγραμμα "τεχνολογία της θερμοπυρηνικής συντήξεως" (άμεση δράση) έχει ανατεθεί στην ομάδα συνδέσμου για την έμμεση δράση "σύντηξη και φυσική πλάσματος", της οποίας είναι μέλος το Κοινό Κέντρο Ερεύνης και η οποία, ενώ συνεχίζει να εκτελεί τα καθήκοντα που τις έχουν ανατεθεί από αλλού, υπόκειται στις διατάξεις του παρόντος ψηφίσματος.

Το τμήμα του προγράμματος "περιβάλλον και πλουτοπαραγωγικές πηγές" (άμεση δράση), που αφορά τις "ανανεώσιμες πλουτοπαραγωγικές πηγές", έχει ανατεθεί στη Μόνιμη Επιτροπή Γεωργικής Έρευνας (ΜΕΓΕ)(5).

2. Με την επιφύλαξη της ευθύνης με την οποία είναι επιφορτισμένη η Επιτροπή για την εκτέλεση των προγραμμάτων, κάθε επιτροπή έχει καθήκον να συμβάλλει, στα πλαίσια του συμβουλευτικού της ρόλου, στην καλύτερη εκτέλεση του προγράμματος που ανάγεται στην αρμοδιότητά της και ιδίως στον λεπτομερή καθορισμό των σχεδίων, καθώς επίσης και να αξιολογεί τα αποτελέσματα και να εξασφαλίζει έναν καλύτερο σύνδεσμο(6) μεταξύ της εκτελέσεως των προγραμμάτων επί κοινοτικού επιπέδου και των αντίστοιχων εργασιών έρευνας και αναπτύξεως που διενεργούνται στα Κράτη μέλη.

3. Οι επιτροπές στον τομέα των άμεσων δράσεων δύνανται να συμβουλεύουν τη Γενική Συμβουλευτική Επιτροπή (ΓΣΕ), που συστήθηκε με την απόφαση 71/57/Ευρατόμ της Επιτροπής(7), επί των σχεδίων αναθεωρήσεως των εν εξελίξει προγραμμάτων έρευνας, καθώς και επί των σχεδίων των μελλοντικών προγραμμάτων έρευνας.

4. Οι επιτροπές στον τομέα των εμμέσων δράσεων δίνουν τη γνώμη τους επί των σχεδίων αναθεωρήσεως των εν εξελίξει προγραμμάτων έρευνας καθώς επίσης και επί των σχεδίων των μελλοντικών προγραμμάτων έρευνας και επί πλέον επί της εκλογής των "επικεφαλής του σχεδίου" και της επιλογής των εργαστηρίων στα οποία ανατίθενται οι εργασίες.

5. Οι επιτροπές στους τομείς όπου η άμεση και η έμμεση δράση συνυπάρχουν εκτελούν τα καθήκοντά τους ιδίως προκειμένου να εξασφαλίσουν μία ομοιογενή αντιμετώπιση των δύο αυτών δράσεων.

6. Κάθε επιτροπή εκφέρει γνώμες που προετοιμάζονται από τη γραμματεία και υποβάλλονται για έγκριση στην επιτροπή. Κάθε μέλος μιας επιτροπής δύναται να ζητήσει την παράθεση της απόψεώς του στις γνώμες αυτές. Οι γνώμες αυτές διαβιβάζονται στην Επιτροπή και ένα αντίγραφο αποστέλλεται στο Συμβούλιο.

7. Κάθε επιτροπή έχει κατ' ανώτατο όριο:

α) για την εκπροσώπηση της Επιτροπής, τρεις υπαλλήλους, που υποδεικνύονται από το όργανο αυτό-

β) για τις εκπροσωπήσεις των Κρατών μελών, τρεις εμπειρογνώμονες, που υποδεικνύονται σύμφωνα με τα κριτήρια που θεωρεί ως τα πλέον κατάλληλα από καθεμία από τις κυβερνήσεις των Κρατών μελών που συμμετέχουν στο δεδομένο πρόγραμμα- η απουσία εμπειρογνωμόνων μιας κυβερνήσεως δεν εμποδίζει μία επιτροπή να συνεδριάζει εγκύρως.

Κατ' εξαίρεση οι αντιπροσωπείες δύνανται να παρεκκλίνουν από τις διατάξεις αυτές κατόπιν κοινής συμφωνίας.

8. Κάθε επιτροπή υποδεικνύει τον πρόεδρό της για μία περίοδο ενός έτους κατόπιν προτάσεως της αντιπροσωπείας της Επιτροπής.

9. Η γραμματεία των επιτροπών εξασφαλίζεται, υπό την επίβλεψη του προέδρου κάθε επιτροπής, από υπαλλήλους της Επιτροπής που τίθενται προς το σκοπό αυτόν στη διάθεση της επιτροπής.

10. Κάθε επιτροπή συνεδριάζει καταρχήν τρεις φορές το χρόνο.

11. Το παρόν ψήφισμα ακυρώνει και αντικαθιστά τα ψηφίσματα του Συμβουλίου της 30ής Ιουνίου 1969, 22ας Ιουλίου 1972, 19ηςΝοεμβρίου 1973, 10ης Δεκεμβρίου 1973, 17ης Δεκεμβρίου 1974, 26ης Ιουνίου 1975 και 22ας Αυγούστου 1975, που συνιστούν συμβουλευτικές επιτροπές για τη διαχείριση των προγραμμάτων.

(1) Πρόγραμμα που υιοθετήθηκε από την απόφαση 77/488/ΕΟΚ, Ευρατόμ (ΕΕ αριθ. Ν 200 της 8. 8. 1977). (3) Πρόγραμμα που υιοθετήθηκε από τις αποφάσεις: - 74/642/Ευρατόμ (ΕΕ αριθ. Ν 349 της 28. 12. 1974, σ. 61), - 75/406/Ευρατόμ (ΕΕ αριθ. Ν. 178 της 9. 7. 1975, σ. 28), - 75/510/ΕΟΚ (ΕΕ αριθ. Ν 231 της 2. 9. 1975, σ. 1), - 76/309/Ευρατόμ (ΕΕ αριθ. Ν 74 της 20. 3. 1976, σ. 32), - 76/310/ΕΟΚ (ΕΕ αριθ. Ν 74 της 20. 3. 1976, σ. 34), - 76/311/ΕΟΚ (ΕΕ αριθ. Ν 74 της 20. 3. 1976, σ. 36), - 76/345/Ευρατόμ (ΕΕ αριθ. Ν 90 της 3. 4. 1976, σ. 12), - 77/54/ΕΟΚ (ΕΕ αριθ. Ν 10 της 13. 1. 1977, σ. 28). (5) ΕΕ αριθ. Ν 200 της 8. 8. 1977.

(6) Η έννοια "σύνδεσμος" αφορά αποκλειστικά την εκτέλεση των κοινοτικών προγραμμάτων και όχι το συντονισμό των εθνικών προγραμμάτων.

(7) ΕΕ αριθ. Ν 16 της 20. 1. 1971, σ. 14.